**Regulament de desfăşurare a concursului de scriere creativă**

**Titlu Proiect**: Non-formal Creativ

**Organizat de**: Asociaţia Culturală Flower Power

**Finanţat de**: Primăria Sectorului 3

**Secţiunea 1. Cadrul general si organizatorul concursului:**

Concursul este organizat şi desfăşurat în cadrul proiectului “Non-formal creativ”, implementat de către Asociaţia Culturală Flower Power (denumită în continuare “Organizator”), cu sprijinul financiar al Primăriei Sectorului 3 Bucureşti (denumită în continuare „Finanţator”).

Participanţii la concursul de scriere creativă sunt obligaţi să respecte termenii şi condiţiile Regulamentului oficial de desfăşurare a acestuia (denumit în continuare „Regulament Oficial”), care este disponibil pe website-ul proiectului [www.nonformalcreativ.com](http://www.nonformalcreativ.com) şi pe pagina de Facebook a acestuia (Nonformal Creativ).

Asociaţia Culturală Flower Power, in calitate de organizator, îşi rezervă dreptul de a opera modificări asupra Regulamentului Oficial, cu informarea prealabilă a tuturor celor interesaţi şi cu publicarea în timp util pentru implementarea în creaţiile depuse de către participanţi.

**Scopul concursului** de scriere creativă este acela de a susţine competiţia în domeniul scrierii creative la nivelul liceelor din Sectorul 3, prin promovarea şi premierea celor mai bune 30 de astfel de scrieri creative cu participarea la o tabără de scriere creativă.

**Participanţii eligibili** sunt tinerii elevi înscriși la liceele din sectorul 3 (din clasele a IX-a, a X-a, a XI-a şi a XII-a) și tinerii elevi înscriși la licee din alte sectoare, cu condiția să aibă domiciliul sau reşedinţa în sectorul 3 și doresc să aprofundeze cunoştinţe şi competenţe de scriere creativă.

**Secţiunea 2: Zona de desfăşurare a concursului**

Concursul este organizat şi derulat în Sectorul 3 al Municipiului Bucureşti.

Pentru obţinerea mai multor informaţii despre concurs, despre proiect şi despre cum să se înscrie în proiect, cei care doresc, pot contacta Organizatorul la adresa de email [as.cult.flowerpower@gmail.com](mailto:as.cult.flowerpower@gmail.com), pe întreaga durată a concursului.

**Secţiunea 3: Durata concursului**

Concursul se va derula în perioada 10.10.2017-20.10.2017, în conformitate cu prevederile prezentului Regulament Oficial.

Termenul limită pentru primirea creaţiilor este 20.10.2017, până la orele 23:59.

Calendarul evaluării este următorul:

1. Evaluare creaţii depuse: de la 20.10.2017 la 23.10. 2017
2. Anunţare câştigători: 24.10.2017

Publicarea listei de câştigători se va face pe website-ul proiectului şi pe pagina de Facebook acestuia, menţionate mai sus.

**Secţiunea 4: Mecanismul de desfăşurare a concursului**

**Etapa 1**: Se realizeaza creaţia originală, o scenă de teatru care va cuprinde obligatoriu următoarele elemente:

1. Titlul piesei
2. Autor
3. Lista de personaje
4. Didascaliile autorului
5. Dialog

**Cerinţe specifice privind textul:** Textul va fi scris de mână, citeţ, pe o coală albă de hârtie (preferabil A4). Pot fi adăugate şi desene explicative, realizate de participant.

**Etapa 2**: Textul este fotografiat sau scanat ca fişier .jpg sau .pdf.

**Etapa 3**: Textul creaţiei originale este transmis către Organizator prin următoarele metode:

1. Prin intermediul butonului ÎNSCRIERE de pe website-ul [www.nonformalcreativ.com](http://www.nonformalcreativ.com), unde este configurat un formular de înscriere la concursul de scriere creativă.

ATENŢIE! Participanţii pot urca în formular 2 imagini text (.jpg sau .pdf), cu o dimensiune de max. 20 MB fiecare.

1. Prin e-mail, la emailul oficial al Organizatorului, [as.cult.flowerpower@gmail.com](mailto:as.cult.flowerpower@gmail.com), cu menţiunea: **Înscriere concurs\_Nume şi prenume autor\_Titlu piesă** (nu mai mult de 150 de caractere), cu anexarea fişierului / fişierelor .jpg sau .pdf corespunzătoare.
2. Prin WhatsApp, la numărul de telefon 0730670048, cu menţiunea **Înscriere concurs\_Nume şi prenume autor\_Titlu piesă** (nu mai mult de 150 de caractere), cu transferul fişierului / fişierelor .jpg sau .pdf.

**Etapa 4:** Jurizarea: va fi derulată de specialiştii din echipa Asociaţiei Culturale Flower Power, alături de experţi cooptaţi, în formulă voluntară.

***NOTĂ:*** Toate creaţiile vor fi disponibile pentru public, pe website www.nonformalcreativ.com, pe pagina ”SĂ CITIM!”, indiferent de forma de transmitere.

**Secţiunea 5: Evaluarea şi selecţia câştigătorilor**

Criteriile ce vor fi utilizate în procesul de evaluare a creaţiilor transmise de participanţi vor fi:

1. **Criterii administrative şi de eligibilitate:**

* Data şi ora transmiterii creaţiei;
* Structura respectă cerinţele minime privind elementele creaţiei (titlul piesei, autor, lista de personaje, didascaliile autorului, dialogul);
* Textul este scris de mână pe coală albă, citeţ;
* Textul este urcat pe website prin formularul de Înscriere, trimis pe email sau pe WhatsApp, la adresele/numărul de telefon specificate mai sus;
* Participantul are domiciliul sau reşedinţa în sectorul 3 (Precizarea se poate face în formularul de înscriere, în textul emailului sau în textul mesajului WhatsApp) şi justificarea se va face prin prezentarea cărţii de identitate sau un alt document de identitate valid;
* Participantul este elev la unul dintre liceele din Sectorul 3 (Justificarea se va putea face prin adeverinţă, care va fi solicitată înainte de anunţarea listei de câştigători).

***NOTĂ***: Criteriile sunt aplicate cu notarea ADMIS / RESPINS

1. **Criterii de calitate:**

* Tema abordată în creaţia depusă este relevantă pentru grupa de vârstă 15-19 ani;
* Tema abordată este originală;
* Tema abordată nu se mai regăseşte în alte opere;
* Tema abordată poate prelucra în mod inovativ un anumit text, însă fără a plagia;
* Textul este inteligibil şi lizibil.

***NOTĂ:*** Aceste criterii vor fi evaluate cu puncte, după cum urmează: relevanţă = 30 de puncte, originalitate= 30 de puncte, individualitate = 15 de puncte, inovare = 15 puncte, inteligibilitate şi lizibilitate = 10 puncte.

Având în vedere faptul că proiectul Non-formal Creativ se concentrează pe aspectele creaţiei fără bariere de tematici şi domenii, **nu există limitări în ceea ce priveşte tema abordată**.

**Departajarea la punctaje egale** se va face după cum urmează:

* Cel puţin câte 3 locuri vor fi alocate liceelor participante la proiect;
* Cel puţin 70% dintre locuri vor fi alocate participanţilor care au fost implicaţi şi într-o altă activitate a proiectului;
* Cel mult 30% dintre locuri vor fi alocate participanţilor din afara proiectului (elevi din liceele din sectorul 3, cu domiciliu sau reşedinţa în Sectorul 3, care nu au participat la activităţile proiectului)
* 50% dintre câştigători vor fi fete.

**Secţiunea 6: Responsabilitate**

Prin participarea la concurs, toţi cei care se înscriu sunt de acord şi se obligă să respecte şi să se conformeze cerinţelor şi regulilor stabilite de Organizator prin prezentul Regulament Oficial şi îşi asumă, în eventualitatea nerespectării acestora, consecinţele ce derivă din acţiunile sau neacţiunile lor.

Totodată, prin participarea la concurs, participanţii sunt de acord să facă publice scenele propuse pentru competiţia de scriere creativă, prin intermediul website-ului de proiect ([www.nonformalcreativ.com](http://www.nonformalcreativ.com)).

Orice date sau informaţii personale ale participanţilor (ex. cod numeric personal, adresă, număr de telefon, adresă de email, etc.) vor fi transmise numai în manieră securizată şi nicio creaţie nu va conţine în loc vizibil alte informaţii personale, cu excepţia numelui autorului.

Participanţii sunt de acord ca în eventualitatea câştigării concursului de creaţie şi a unui loc în tabăra de creaţie să anunţe din timp disponibilitatea participării. În cazul în care apar probleme de disponibilitate, locul va fi repartizat următorului clasat.

**Secţiunea 7: Dreptul de participare**

Concursul este deschis participării tuturor liceenilor din liceele din Sectorul 3 și celor care demonstrează domiciliul sau reşedinţa în Sectorul 3, indiferent de participarea anterioară în activităţile proiectului, de sex, etnie, apartenenţă politică sau orientare religioasă şi cu respectarea egalităţii de şanse.

Înscrierea și participarea la concurs constituie acordul ca numele câştigătorului, imaginea şi creaţia sa să fie făcute publice şi utilizate gratuit de către Organizator în materiale scrise, audio, foto şi video.

**Secţiunea 8: Protecţia datelor personale**

Organizatorul va prelucra datele personale ale participanţilor la concurs în conformitate cu legislaţia în vigoare. Asociaţia Culturală Flower Power este autorizată pentru prelucrarea datelor personale sub nr. 33066 ([www.dataprotection.ro](http://www.dataprotection.ro)).

Organizatorul se obligă, de asemenea, să respecte prevederile Legii nr. 677/ 2001, privind protecţia datelor personale stocate pe durata concursului. Ca atare, Organizatorul se angajează să păstreze confidenţialitatea datelor personale ale participanţilor/câştigătorului la prezentul concurs şi să le utilizeze conform prezentului Regulament Oficial şi legislaţiei în vigoare.

Participanţii la concurs, în calitate de persoane vizate, au, conform Legii 677/2001, următoarele drepturi: dreptul la informare (art.12) şi dreptul de acces la date (art.13).

Prin simpla participare la concurs, trimiterea datelor personale la Organizator şi a creaţiei lor originale sau prin comunicarea datelor personale, participanţii sunt de acord ca datele lor să intre în baza de date a Organizatorului, să fie prelucrate şi folosite în viitor de Organizator sau persoane juridice autorizate de către acesta, pentru a informa participanţii cu privire la noi proiecte, campanii publicitare şi de marketing. La cererea expresă, în scris, a participanţilor, Organizatorul nu va mai folosi datele lor personale.

**Secțiunea 9: Litigii**

Eventualele litigii apărute între Organizator şi participanţii la concurs se vor rezolva pe cale amiabilă.  
Organizatorul nu îşi va asuma nicio răspundere cu privire la pretenţiile terţilor sau ale instituţiilor asupra premiilor câştigate de către participanţi.  
Organizatorul nu îşi asumă nicio răspundere cu privire la nefuncţionarea reţelelor de telefonie fixă şi/sau mobilă sau a reţelelor de Internet.  
Organizatorul nu îşi asumă nicio răspundere în cazul în care îi sunt comunicate informaţii false sau eronate.  
Organizatorul nu răspunde pentru eventuale disfuncţionalităţi în derularea concursului ca urmare a acţiunilor unor unor terţi cum ar fi: distribuitori de energie electrică, operatori, proprietari sau administratori ai reţelelor de telecomunicaţii sau alţii asemenea.  
Organizatorul îşi rezervă dreptul unilateral de a descalifica un text/comentariu participant la concurs, dacă va considera că acesta este licenţios sau indecent.  
Organizatorul îşi asumă responsabilitatea numai în ceea ce priveşte acordarea premiilor.  
Organizatorul îşi rezervă dreptul de a şterge postări ce lezează imaginea organizatorului, a partenerilor sau a concurenţilor înscrişi, în mod direct sau prin asociere.  
Organizatorul nu este răspunzător sub nici o formă pentru conţinutul generat şi pentru utilizatorii înscrişi în acest concurs, ori pentru consecinţele care decurg din acesta acţiune.